SKRIFTLIG FORESPØRGSEL P-1920/01

af William Newton Dunn (ELDR) til Kommissionen

(22. juni 2001)

Om: Menneskerettighedssituationen i Guatemala

I maj 2000 vedtog Europa-Parlamentet en beslutning, hvori Parlamentet anmodede Kommissionen om at styrke EU-programmer, der har til formål effektivt at bekæmpe krænkelser af menneskerettighederne og gennemføre fredsaftalerne i Guatemala. Hvilke skridt er der taget siden da for at opnå denne styrkelse, og videreføres foranstaltningerne til støtte for menneskerettighedsarbejdet i Guatemala?

Svar afgivet på Kommissionens vegne af Christopher Patten

(19. juli 2001)

Samarbejdet mellem Kommissionen og Guatemala sigter mod at støtte fredsprocessen på passende måde og at forbedre respekten for menneskerettighederne. Kommissionen har således siden 1996 støttet civilsamfundsorganisationer og statslige organisationer i Guatemala med det formål at bidrage til forsoningsprocessen i landet. Som eksempel på Unionens initiativer kan nævnes genindpasning i samfundet af borgerkrigsveteraner, institutionel støtte til statsorganet for koordinationen af fredsaftalerne (SEPAZ), bistand til oprettelse af en civil politistyrke og udvikling af et nationalt matrikelregister.

I de seneste måneder har Unionen styrket sin indsats med et aftalememorandum med de guatemalanske myndigheder, der blev undertegnet den 26. marts 2001, og som indeholder retningslinjerne for samarbejdet i 2000-2006, hvortil der er afsat 93 mio. EUR i yderligere midler. I dokumentet fokuseres der på fire hovedsektorer, nemlig konsolidering og modernisering af retsstaten, decentralisering af statsapparatet, styrkelse af civilsamfundet og bekæmpelse af fattigdom, og samtidig peges der på parternes gensidige tilslutning til demokrati og respekt for menneskerettighederne.

Kommissionen er inden for disse rammer i færd med at udarbejde et program for forbedring af retssystemet i Guatemala sammen med et initiativ til

at styrke civilsamfundet. Unionen er desuden i færd med at udforme et regionalt projekt for beskyttelse af menneskerettighederne, hvori komponenten vedrørende Guatemala er den største; endelig vil der kunne udvælges en række projekter med berøring til beskyttelse af menneskerettighederne i Guatemala med henblik på finansiering i henhold til det europæiske initiativ for demokrati og menneskerettigheder (udbud(1)).

Kommissionen og medlemsstaterne har også som led i den politiske dialog med Guatemala påpeget, hvilken betydning de tillægger respekten for menneskerettighederne. Den seneste lejlighed, ved hvilken der blev gjort opmærksom på forværringen af situationen både med hensyn til fredsprocessen og respekten for menneskerettighederne, var mødet mellem trojkaen og den guatemalanske vicepræsident i tilslutning til San José XVII-mødet (marts 2001), samt erklæringen fra det svenske formandskab den 25. april 2001 i anledning af treårsdagen for mordet på biskop Gerardi.

Kommissæren med ansvar for de eksterne forbindelser opfordrede desuden under sit besøg i Guatemala i slutningen af marts 2001 præsident Portillos regering til hurtigt at gribe ind for at hindre en negativ spiral af begivenheder i Guatemala og til at bringe gennemførelsen af fredsaftalerne ud af dødvandet.

(1) EFT C 170 af 17.6.1999.